Diari Oficial de la Generalitat Valenciana


Sumari del DOGV 5380, del 03-11-2006 (2006/12172)

RESOLUCIÓ de 16 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col.laboració entre l'Instituto de la Juventud i l'Institut Valencià de la Joventut.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5380

Data del DOGV
:   03-11-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/12194


Data del document
:   16-10-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Institut Valencià de la Joventut Generalitat Jove
    * jove
    * associació
    * servei voluntari
    * cooperació administrativa

RESOLUCIÓ de 16 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col.laboració entre l'Instituto de la Juventud i l'Institut Valencià de la Joventut. [2006/12451]  
Subscrit, després de la tramitació prèvia reglamentària, entre l'Instituto de la Juventud i l'Institut Valencià de la Joventut, el 5 de juny de 2006, un Conveni de col.laboració, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 0941/2006, i que figura com a annex d'esta resolució.  
València, 16 d'octubre de 2006.. El director general de Relacions amb les Corts i Secretariat del Govern: Antonio V. Peral Villar   
CONVENI DE COL·LABORACIÓ ENTRE L'INSTITUTO DE LA JUVENTUD I L'INSTITUT VALENCIÀ DE LA JOVENTUT   
A Madrid, el dia 5 de juny de 2006.  
REUNITS  
D'una banda, la senyora Leire Iglesias Santiago, directora general de l'Instituto de la Juventud, nomenada per Reial Decret 984/2004 de 30 d'abril, que actua en nom i representació de l'administració General de l'Estat .Instituto de la Juventud., per les facultats que li atorga la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per l'article segon de la Llei 4/1999, de 13 de gener.   
I, d'una altra, el senyor Marcos Alós Cía, com a director general de l'Institut Valencià de la Joventut (IVAJ), en nom i representació del qual actua, de conformitat amb les competències que li concedeix la Llei 4/1989, de 26 de juny, en la redacció donada per la Llei 14/1997 de la Generalitat Valenciana, de Mesures de gestió administrativa, financeres i d'organització, autoritzat per Acord del Consell adoptat en la seua reunió de 2 de juny de 2006.  
Ambdues parts es reconeixen mútua capacitat per a obligar-se i convindre, i  
EXPOSEN  
1. Que la Comunitat Valenciana, té competències en matèria de joventut, de conformitat amb l'article 49.25 de l'Estatut d'Autonomia de la Comunitat Valenciana, en la redacció donada per la Llei 1/2006, de 10 d'abril, de Reforma de la Llei Orgànica 5/1982 d'1 de juliol, i que, en virtut de la Llei 4/89, de creació de l'Institut Valencià de la Joventut, l'IVAJ té encomanada l'execució i la coordinació de la política de joventut a la Comunitat Valenciana.  
2. Que la Constitució Espanyola, en l'article 48, ordena als poders públics que promoguen «les condicions per a la participació lliure i eficaç de la joventut en el desenvolupament polític, social, econòmic i cultural», i que és reiterada la doctrina del Tribunal Constitucional, que habilita l'administració General de l'Estat per a l'exercici de les seues pròpies competències sectorials en la mesura que puguen ser utilitzades per a la promoció de la joventut.  
Per la seua banda, el Reial Decret 486/2005 de 4 de maig, pel qual s'aprova l'Estatut de l'organisme autònom Instituto de la Juventud, determina entre els fins que té atribuïts el desplegament de les condicions socials i polítiques necessàries per a l'emancipació dels i de les jóvens, i en general l'execució de les polítiques del Departament respecte de la joventut, mitjançant la col.laboració amb altres departaments ministerials i la resta d'administracions públiques les activitats de les quals incidisquen en este sector de població.  
3. Des dels fonaments expressats en els numerals precedents, l'Institut Valencià de la Joventut i l'Instituto de la Juventud coincideixen que és d'interés per a ambdós la realització de programes de foment de la participació a què es refereix l'article 48, ja esmentat, de la Constitució i centra la seua atenció en el desenvolupament social, en el foment dels valors personals i de convivència social, en l'exercici dels valors democràtics, en la promoció i el desenvolupament cultural de la joventut i, en general, en tot el que afecte la millora de la qualitat de vida dels i de les jóvens.  
4. Per tot el que s'ha exposat, i de conformitat amb el que estableix l'article 6 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, ambdues parts acorden subscriure el present Conveni de col.laboració, que es regirà per les següents   
CLÀUSULES  
Primera  
L'objecte d'este Conveni és la col.laboració entre la Generalitat, a través de l'Institut Valencià de la Joventut, i l'Instituto de la Juventud del Ministeri de Treball i Afers Socials, per a la promoció de la igualtat d'oportunitats dels i de les jóvens, mitjançant el desplegament de programes.  
Segona  
Per al compliment de l'objecte establit en la clàusula anterior, s'exerciran les activitats del Pla de Joventut, concertades amb comunitats autònomes, que s'especifiquen a continuació:  
PROGRAMA SOBRE EMANCIPACIÓ  
Estarà destinat a facilitar l'emancipació i la inserció sociolaboral dels i de les jóvens.  
PROGRAMA SOBRE HÀBITS DE VIDA SALUDABLE  
Estarà destinat a establir mesures tendents a generar actituds de vida saludable i de prevenció davant dels riscs contra la salut, i també de respecte al medi ambient.  
PROGRAMA DE CULTURA I OCI I TEMPS LLIURE.  
Estarà destinat a contribuir que siga efectiu entre els i les jóvens el gaudi dels valors culturals, de l'oci i de la comunicació cultural.  
PROGRAMA SOBRE CONVIVÈNCIA I DIVERSITAT   
Estarà destinat a promoure la convivència entre els i les jóvens mitjançant actuacions que fomenten l'educació en valors, la interculturalitat i el respecte a la diversitat.  
PROGRAMA DE PARTICIPACIÓ, VOLUNTARIAT I ASSOCIACIONISME   
Estarà destinat a fomentar la participació de la joventut en les estructures de voluntariat, de cooperació al desenvolupament i d'associacionisme, a través del suport a iniciatives de participació en què es canalitzen les seues inquietuds socials, culturals, artístiques i educatives, i també a potenciar actituds de tolerància i rebuig de la violència i del racisme.  
PROGRAMA D'INFORMACIÓ I NOVES TECNOLOGIES  
Estarà destinat a fomentar els sistemes d'informació, i també a la creació d'espais juvenils per a la informació, l'assessorament i l'ús de les tecnologies de la informació i la comunicació pels i per les jóvens.  
Tercera  
1. Dels programes referits en la clàusula anterior, ambdues parts signants dissenyaran conjuntament el contingut i les línies generals de desplegament d'aquells que es proposen realitzar amb la signatura del present Conveni i que són els següents:  
. Programa d'Emancipació: ocupació i habitatge jove.  
I) Nou oficines d'emancipació en diferents localitats de la Comunitat Valenciana destinades a oferir informació, formació i assessorament sobre temes d'ocupació i d'habitatge.  
En l'àrea d'ocupació d'estes oficines d'emancipació les actuacions, amb caràcter de mínims que hauran de realitzar, seran les següents:  
1. Actuacions d'orientació professional i sociolaboral per a jóvens a la recerca d'ocupació.  
2. Actuacions d'orientació a la formació sociolaboral per a jóvens   
3. Actuacions d'assessoria per a la posada en pràctica d'idees emprenedores i projectes empresarials per a jóvens.  
II) Centre Jovempleo .centre d'assessorament i promoció laboral a través d'activitats preocupacionals i de serveis de cerca d'ocupació, ubicat a Sagunt.  
III) Creació de Noves Empreses .serveis d'assessorament i de formació contínua per a jóvens emprenedors.  
IV) Habitatge Jove .informació i assessorament relacionats amb la compra o el lloguer d'habitatge  
. Programa sobre Hàbits de Vida Saludable  
. Telèfon Jove .atenció per personal especialitzat i manteniment de la línia telefònica en matèria de sexualitat i de trastorns alimentaris.  
. Programa de Participació, Voluntariat i Associacionisme  
I) Eurocursos .beques per a cursos d'idiomes a la UE.  
II) Camps de Treball .desplegament d'un programa mitjançant el qual un grup de jóvens es compromet en el desplegament d'un projecte de treball social.  
III) Jornades sobre recursos d'animació per al treball amb jóvens immigrants.  
2. Sense perjuí de les aportacions econòmiques previstes en la clàusula quarta, apartats 1 i 2, les parts contribuiran a l'execució dels programes amb la infraestructura, els recursos humans i les activitats següents:  
a) L'Instituto de la Juventud  
. Assistència tècnica sobre la metodologia a utilitzar en la realització de les activitats integrants del programa objecte del Conveni i per al seguiment i l'avaluació del resultat.  
. Disseny de les activitats a què es refereix la clàusula tercera, a través dels serveis tècnics del mateix Institut.  
b) L'IVAJ  
. Aportar el personal directiu i els monitors especialitzats que es requereixen per a l'organització i l'execució de cada una de les activitats.  
. Aportar els mitjans materials i les infraestructures per al desplegament de les actuacions.  
. Aportar la informació necessària per a l'avaluació i el seguiment del desplegament de les actuacions objecte del present Conveni.  
Quarta  
L'Instituto de la Juventud i l'Institut Valencià de la Joventut es comprometen a cofinançar els programes objecte del present Conveni, en els termes següents:  
1. L'Instituto de la Juventud contribuirà a finançar estos programes a càrrec dels seus crèdits pressupostaris disponibles, del programa 232A, concepte 450, per un import de dos-cents sis mil huit-cents noranta-un euros amb huitanta-quatre cèntims (206.891,84 euros).  
1.1. Programa d'Emancipació Juvenil: 77.428,73 €  
1.2. Programa sobre Hàbits de Vida Saludable: 32.365,77 €  
1.3. Programa de Participació, Voluntariat i Associacionisme 97.097,34 €  
L'INJUVE transferirà a l'IVAJ la quantitat assenyalada de la forma següent:  
El setanta-cinc per cent d'eixa quantitat a la signatura del Conveni, i la resta, una vegada complides les obligacions establides en el paràgraf penúltim de l'apartat següent.  
2. La Generalitat, a través de l'Institut Valencià de la Joventut, contribuirà a finançar estos programes a càrrec dels seus crèdits pressupostaris disponibles, capítol II del pressupost de despeses de l'Institut Valencià de la Joventut per al 2006, per un import de dos milions cinc-cents dos mil dos-cents euros (2.502.200,00 euros), distribuïts entre els programes següents:  
2.1. Programa d'Emancipació Juvenil: 1.066.332,00 €  
2.2. Programa sobre Hàbits de Vida Saludable: 105.316,00 €  
2.3. Programa de Participació, Voluntariat i Associacionisme: 1.330.552,00 €  
3. L'IVAJ trametrà a l'Instituto de la Juventud una memòria trimestral, referida necessàriament al programa d'Emancipació Juvenil, i també una memòria anual referida a la resta dels programes, justificatives del que s'ha estipulat en la clàusula tercera, apartat 2.b).  
Els continguts d'ambdós documents seran dissenyats per l'Instituto de la Juventud, d'acord amb les estipulacions de la clàusula tercera, apartat 2.a).  
El termini per a l'enviament d'estos documents serà dins del mes següent a la conclusió de cada un dels períodes de referència.  
El compliment d'este compromís serà condició necessària per a la signatura del Conveni en exercicis posteriors.  
Igualment, l'Institut Valencià de la Joventut haurà d'acreditar, mitjançant certificat del seu director general, que l'import total dels programes ha sigut destinat al compliment del seu objectiu. El dit certificat haurà d'anar acompanyat d'una relació de factures justificatives de les despeses relatives a les activitats realitzades.  
Les quantitats percebudes i no invertides en l'execució de les activitats convingudes seran reintegrades a l'Instituto de la Juventud.  
Cinquena  
En els espais destinats a oficines on es desplegue el Programa d'Emancipació Jove, es disposarà de forma visible un cartell que facilitarà l'Instituto de la Juventud, en què figurarà .Oficina d'Emancipació., el seu anagrama i els logos de les administracions signants del present Conveni.  
Així mateix, en totes aquelles accions a què es refereix el present Conveni que impliquen difusió, siga impresa o per qualsevol altre mitjà, i en què figure el logotip de l'Institut Valencià de la Joventut, haurà d'incorporar-se de forma visible el logotip institucional del Ministeri de Treball i Afers Socials (Instituto de la Juventud).  
Sisena  
Per al seguiment i el control de les actuacions acordades en el present Conveni, es constituirà una comissió de seguiment integrada per dos representants de l'administració General de l'Estat, un d'ells designat per la Delegació de Govern a la Comunitat Autònoma i un altre per l'Instituto de la Juventud del Ministeri de Treball i Afers Socials, i dos representants de la Comunitat Autònoma, per a l'exercici de les funcions següents:   
A) Interpretació del present Conveni durant la seua execució.  
B) Seguiment i Avaluació de les actuacions acordades segons queda establit en les clàusules segona i tercera.   
C) Aprovació de la memòria justificativa de les activitats realitzades.  
Presidirà la Comissió el membre de major jerarquia dels designats per l'administració General de l'Estat, i actuarà de secretari el qui designe la Comunitat Autònoma d'entre els seus representants. El règim de funcionament i els acords de la Comissió s'ajustaran al que estableix el capítol II del títol segon de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els acords adoptats en el si d'esta Comissió seran vinculants per a les parts i el seu incompliment tindrà els efectes que preveu la clàusula setena.  
Setena  
1. El present Conveni tindrà vigència fins al 30 de novembre de 2006, excepte pròrroga, si així ho acordaren les parts signants del Conveni.  
2. L'incompliment total o parcial del present Conveni per qualsevol de les parts serà causa de la seua resolució prèvia comunicació escrita a la part que corresponga amb una antelació mínima de 15 dies.  
a) L'incompliment del present Conveni imputable a l'Institut Valencià de la Joventut obligarà a reintegrar a l'Instituto de la Juventud les quantitats percebudes i no invertides.  
b) L'incompliment imputable a l'Instituto de la Juventud donarà lloc al rescabalament que corresponga en dret, després de la prèvia reclamació i, si escau, en els termes que resulten del recurs contenciós administratiu.  
c) Qualssevol que siguen les causes de resolució no afectaran el desplegament ni la conclusió de les activitats en curs.  
Huitena  
El present Conveni té naturalesa juridicoadministrativa i es troba fora de l'àmbit d'aplicació del text refós de la Llei de Contractes de les Administracions Públiques, aprovat per Reial Decret Legislatiu 2/2000 de 16 de juny, en virtut d'allò que estableix l'article 3.1.c) del dit text legal.  
El seu règim jurídic està regulat en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'Acord del Consell de Ministres de 2 de març de 1990 sobre Convenis de Col·laboració entre l'administració de l'Estat i les comunitats autònomes.  
Les qüestions litigioses que pogueren derivar-se del present Conveni seran sotmeses a l'ordre jurisdiccional contenciós administratiu.  
En prova de conformitat, signen el present Conveni en doble exemplar, al lloc i en la data susdits.  
La directora general de l'Instituto de la Juventud: Leire Iglesias Santiago   
El director general de l'Institut Valencià de la Joventut: Marcos Alós Cía